Til:

|  |  |
| --- | --- |
| SADM OPP | Seksjon for opptak |

|  |  |  |
| --- | --- | --- |
| Dato: | 03.11.2020 |  |
| Saksnr..: | 2020/9874 ANNEJE |

Svar fra JF på intern høring om NIFU-rapport 2020:4 Opptak til høyere utdanning

Vi viser til mottatt høringsbrev datert 22.9.2020, vedrørende rapport utarbeidet av NIFU om opptakssystemet til høyere utdanning. Det juridiske fakultet har følgende kommentarer relatert til alderspoeng og kjønnsbalanse.

* Det juridiske fakultet merker seg at alderspoeng har stor betydning for søkermassen til Master i rettsvitenskap. Alderspoeng gir flest tilleggspoeng (8 mulige totalt), og vi ser at det på Master i rettsvitenskap er vanskelig å komme inn på studiet i ordinær kvote uten å ha fylt opp kvoten på alderspoeng. Fakultetet mener at det er uheldig at unge og motiverte søkere med gode karakterer, altså de marginale søkerne, ikke får opptak i første omgang, og må vente i flere år for å oppnå tilstrekkelig alderspoeng til å komme inn på studiet i ordinær kvote. I seg selv er alderspoeng lite hensiktsmessig for en sektor som fremmer utdanning. Det ville vært av større hensikt å gi flere tilleggspoeng for økt relevant faglig utdanning/tilleggsutdanning, enn å gi poeng kun for å bli eldre. Dette gjør at ordningen med alderspoeng til en viss grad er et hinder for opptak for de som ligger like under poenggrensen, altså de marginale søkerne som nesten oppnår opptak førstegangsvitnemålskvoten.
* Fakultetet merker seg også den negative korrelasjonen mellom høyere alder og dårligere gjennomføring. Yngre studenter har bedre gjennomføringsevne, tar flere studiepoeng og har høyere karaktersnitt. Studenter som kommer inn i ordinær kvote er eldre, men produserer mindre studiepoeng og gjennomfører i mindre grad. Dette taler også for at alderspoeng er lite hensiktsmessig, og at man heller kunne tenke seg at andre tilleggspoeng skal få større uttelling.
* Fakultetet merker seg også funn i rapporten om kjønnsbalanse, herunder at det på Master i rettsvitenskap er flest kvinner som søker og får opptak. Fakultetets kommentar til dette er at det ikke nødvendigvis fører til et rekrutteringsproblem i juridiske yrker, fordi kjønnsbalansen ofte blir skjevere utover yrkestiden. Fakultetet tror årsaken til den ujevne kjønnsbalansen er en sammensatt utfordring som blant annet henger sammen med skolesystemet, og hvordan jenter gjennomgående får bedre karakterer i løpet av skoleløpet. Innføring av tiltak i søkeprosessen for å bedre kjønnsbalansen, som kjønnspoeng, er derfor ikke hensiktsmessig for å løse utfordringen med at det er færre menn enn kvinner som får opptak til Master i rettsvitenskap.

Med hilsen

Julie Orning

Seksjonssjef Anne Margit Tvenge

Rådgiver

Dette dokumentet er godkjent elektronisk ved UiO og er derfor ikke signert.

Saksbehandler:

Anne Margit Tvenge

+4722859803, a.m.tvenge@jus.uio.no